b'\n_START_ARTICLE_\nTriariji\n_START_PARAGRAPH_\nTriariji (latinsko triarivs, mn. triarii) so bili voja\xc5\xa1ka enota in vojaki rimskih manipelskih legij v zgodnji Rimski republiki (509-107 pr. n. \xc5\xa1t.), ki so vse do Marijevih reform leta 107 pr. n. \xc5\xa1t. tvorili hrbtenico rimske vojske._NEWLINE_Bili so najstarej\xc5\xa1i in najbolj premo\xc5\xbeni vojaki rimske vojske in so si zato lahko privo\xc5\xa1\xc4\x8dili najbolj kakovostno opremo. Oboro\xc5\xbeeni so bili z dolgim kopjem (hasta), me\xc4\x8dem (gladius), velikim ovalnim \xc5\xa1\xc4\x8ditom (scutum), \xc4\x8delado  (cassis), ki je prekrivala skoraj cel obraz in veri\xc5\xbeno srajco, ki je segala do polovice stegen._NEWLINE_V kamilskem obdobju (okoli 446\xe2\x80\x93365 pr. n. \xc5\xa1t.) so se bojevali v plitvi falangi v tretji bojni vrsti za hastati in princepsi. V bitko so posegli \xc5\xa1ele potem,  ko sta bili prvi dve bojni vrsti uni\xc4\x8deni. Njihova uporaba je pogosto pomenila, da bitka ne poteka po na\xc4\x8drtu in da je stanje na boji\xc5\xa1\xc4\x8du kriti\xc4\x8dno. Iz tega je nastal celo starorimski rek res ad triarios venit - pri\xc5\xa1lo je do triarijev, se pravi, da ne ka\xc5\xbee najbolje.\n_START_SECTION_\nZgodovina in razvoj\n_START_PARAGRAPH_\nTriariji so se  razvili verjetno iz prvega razreda vojske etru\xc5\xa1\xc4\x8danskih kraljev, ki so ga sestavljali najpremo\xc5\xbenej\xc5\xa1i vojaki, oboro\xc5\xbeeni s kopji, prsnimi oklepi in velikimi \xc5\xa1\xc4\x8diti, podobno kot gr\xc5\xa1ki hopliti. V zgodnji rimski vojski so slu\xc5\xbeili kot te\xc5\xbeka pehota, razvr\xc5\xa1\xc4\x8dena pred  zelo veliko falango. Tak\xc5\xa1na formacija se je po bitkah s Samniti in Galci na grobem hribovitem terenu v srednji Italiji izkazala kot neprimerna.\n_START_SECTION_\nKamilsko obdobje\n_START_PARAGRAPH_\nRimske voja\xc5\xa1ke formacije, ki so jih Rimljani podedovali od Etru\xc5\xa1\xc4\x8danov, so se ohranile vse do 4. stoletja pr. n. \xc5\xa1t., \xc4\x8deprav je bila njihova u\xc4\x8dinkovitost vpra\xc5\xa1ljiva. U\xc4\x8dinkovite so bile ve\xc4\x8dinoma samo proti lokalnim nasprotnikom Rima. Ko so leta 390 pr. n. \xc5\xa1t. Etrurijo napadli Galci, so njeni prebivalci zaprosili za pomo\xc4\x8d Rimljane. Rim jim je poslal manj\xc5\xa1i kontingent vojakov, kar je izzvalo splo\xc5\xa1en napad na Rim in popolno uni\xc4\x8denje rimske vojske v bitki pri Alii._NEWLINE_Mark Furij Kamil je po porazu vojsko temeljito reformiral. V novem sistemu so bili vojaki razporejeni po svojem premo\xc5\xbeenju. Triariji so po tem kriteriju sledili najbogatej\xc5\xa1im konjenikom (equites). Oboro\xc5\xbeeni so bili s pribli\xc5\xbeno 2 m dolgim kopjem in pribli\xc5\xbeno 84 cm dolgim me\xc4\x8dem, ki so ga uporabili v bli\xc5\xbenjem boju z nasprotnikom. _NEWLINE_Borili so se enako kot hopliti, ki so nosili velike okrogle gr\xc5\xa1ke \xc5\xa1\xc4\x8dite (clipei) in bronaste \xc4\x8delade, pogosto okra\xc5\xa1ene s perjanico, ki je na videz pove\xc4\x8dala vojakovo postavo. Najbolj priljubljeni so bili kovinski prsni oklepi, vendar so nosili tudi veri\xc5\xbene srajce. Na \xc5\xa1\xc4\x8ditih so bili pogosto naslikani portreti prednikov, za katere so menili, da jim v bitki prina\xc5\xa1ajo sre\xc4\x8do._NEWLINE_V tako organizirani novi rimski legiji je bilo 900 triarijev razporejenih v 15 maniplov po 60 mo\xc5\xbe. Triariji so stali v tretji vrsti legije za hastati in princepsi in pred rorariji in akcenzi. Pred bitko so bili pred prvo bojno vrsto lahko razporejeni s kopji oboro\xc5\xbeeni spopadniki (leves), ki so bili priklju\xc4\x8deni maniplom hastatov. Leves so z metanjem kopij vznemirjali in izzivali nasprotnika in \xc5\xa1\xc4\x8ditili prodiranje hastatov, oboro\xc5\xbeenih s kopji._NEWLINE_\xc4\x8ce hastatom ni uspelo zlomiti nasprotnika, so svoje mesto prepustili te\xc5\xbeje oboro\xc5\xbeenim in bolj izku\xc5\xa1enim  princepsom. \xc4\x8ce tudi njim ni uspelo, so se umaknili za triarije. To je hkrati pomenilo, da je stanje na boji\xc5\xa1\xc4\x8du kriti\xc4\x8dno. Konjeniki so bili na krilih formacije pe\xc5\xa1akov. Njihova naloga je bila \xc5\xa1\xc4\x8dititi boke in zasledovati be\xc5\xbee\xc4\x8dega nasprotnika. Rorariji so bili rezervni vojaki, akcenzi, ki so bili manj zanesljivi in oboro\xc5\xbeeni s pra\xc4\x8dami, pa so slu\xc5\xbeili kot podpora najbolj kriti\xc4\x8dnih delov bojnih vrst.\n_START_SECTION_\nPolibijski sistem\n_START_PARAGRAPH_\nMed drugo punsko vojno v poznem 3. stoletju pr. n. \xc5\xa1t. se je v bitkah proti Karta\xc5\xbeanom in drugim nasprotnikom sistem izkazal kot neu\xc4\x8dinkovit.  Po nizu manj\xc5\xa1ih sprememb, ki bi jim te\xc5\xbeko rekli reforma, je postopoma nastal nov sistem. Vojaki se niso ve\xc4\x8d razvr\xc5\xa1\xc4\x8dali po njihovem premo\xc5\xbeenju, ampak po starosti in voja\xc5\xa1kih izku\xc5\xa1njah. Med triarije so pri\xc5\xa1li najbolj izku\xc5\xa1eni mo\xc5\xbeje. Njihova oprema in vloga sta bili skoraj enaki kot v prej\xc5\xa1njemu sistemu, samo da so sedaj nosili velike pravokotne \xc5\xa1\xc4\x8dite (scuta), ki so jim varovali mnogo bolje kot prej\xc5\xa1nji ovalni \xc5\xa1\xc4\x8diti (clipeus)._NEWLINE_\xc5\xa0tevilo triarijev se je zmanj\xc5\xa1alo na 600 na legijo. Razdeljeni so bili na 10 maniplov po 60 mo\xc5\xbe. \xc5\xa0e vedno so tvorili tretjo bojno vrsto legije za hastati in princepsi. Rorariji in akcenzi so bili ukinjeni. levese pa so zamenjali veliti, ki so imeli podobno vlogo, vendar so bili priklju\xc4\x8deni tudi k princepsom in triarijem._NEWLINE_V bitkah na dogovorjenih boji\xc5\xa1\xc4\x8dih so se pred prvo bojno vrsto postavili veliti in z metanjem kopij krili napredovanje hastatov. \xc4\x8ce hastatom ni uspelo streti nasprotnika, so se umaknili. Na  njihovo mesto so stopili princepsi in \xc4\x8de tudi njim ni uspelo, so v bitko posegli triariji, od katerih je bil odvisen izid bitke._NEWLINE_Po tak\xc5\xa1nem vrstnem redu so praviloma potekale vse bitke. Najbolj opazni izjemi sta bili bitka pri Bagradasu in bitka pri Zami. V bitki pri Bagradasu je rimski general Publij Kornelij Scipion Afri\xc5\xa1ki vojsko razporedil po ustaljenem redu, ko so se hastati za\xc4\x8deli spopadati z nasprotnikom pa je s princepsi in trairiji obkolil nasprotnikovo vojsko in jo premagal._NEWLINE_V bitki pri Zami je Scipion vojake razporedil v kolone, med katerimi so bili \xc5\xa1iroki prehodi. Karta\xc5\xbeanski bojni sloni so med napadom stekli po prehodih, kjer so jih veliko pobili veliti, sami pa so imeli malo \xc5\xbertev. Ko so Rimljani za zadnjo bojno vrsto obra\xc4\x8dunali s sloni, so se prestrojili v dolgo vrsto in se pripravili na napad karta\xc5\xbeanske pehote. Na sredini vrste so bili triariji in princepsi, na obeh bokih pa hastati.'